CELEX: C2006/281/33
Language: el
Date: 2006-11-18 00:00:00
Title: Υπόθεση C-350/06: Αίτηση για την έκδοση προδικαστικής αποφάσεως, την οποία υπέβαλε το Landesarbeitsgericht Düsseldorf (Γερμανία) στις 21 Αυγούστου 2006 — Gerhard Schultz-Hoff κατά Deutscher Rentenversicherung Bund

18.11.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 281/21
            
         Αίτηση για την έκδοση προδικαστικής αποφάσεως, την οποία υπέβαλε το Landesarbeitsgericht Düsseldorf (Γερμανία) στις 21 Αυγούστου 2006 — Gerhard Schultz-Hoff κατά Deutscher Rentenversicherung Bund
   (Υπόθεση C-350/06)
   (2006/C 281/33)
   Γλώσσα διαδικασίας: η γερμανική
   Αιτούν δικαστήριο
   Landesarbeitsgericht Düsseldorf (Γερμανία)
   Διάδικοι στην υπόθεση της κύριας δίκης
   
      Ενάγων και εφεσείων: Gerhard Schultz-Hoff
   
      Εναγομένη και εφεσίβλητη: Deutscher Rentenversicherung Bund
   Προδικαστικά ερωτήματα
   
               1)
            
            
               Έχει την έννοια το άρθρο 7, παράγραφος 1, της οδηγίας 2003/88/ΕΚ (1) (άρθρο 7 της οδηγίας 93/104/ΕΚ) ότι οι εργαζόμενοι σε κάθε περίπτωση πρέπει να λαμβάνουν ετήσια άδεια μετ' αποδοχών διάρκειας τουλάχιστον τεσσάρων εβδομάδων, [και ότι] ειδικότερα, πρέπει να χορηγείται αργότερα στον εργαζόμενο άδεια την οποία δεν έλαβε λόγω ασθενείας κατά το οικείο έτος αδείας, ή μπορεί να προβλέπεται από εθνικές διατάξεις και/ή εθνικές πρακτικές ότι η αξίωση για ετήσια άδεια μετ' αποδοχών αποσβένεται αν ο εργαζόμενος κατά το οικείο έτος αδείας, πριν από τη χορήγηση της αδείας, ασθένησε και κατέστη ανίκανος προς εργασία, δεν απέκτησε δε την ικανότητά του προς εργασία πριν από τη λήξη του συγκεκριμένου έτους αδείας ή της καθοριζομένης εκ του νόμου, από συλλογική ή ατομική σύμβαση, περιόδου μεταφοράς;
            
         
               2)
            
            
               Έχει την έννοια το άρθρο 7, παράγραφος 2, της οδηγίας 2003/88/ΕΚ ότι οι εργαζόμενοι, σε περίπτωση λήξεως της σχέσεως εργασίας, έχουν οπωσδήποτε αξίωση για χρηματική αποζημίωση ως υποκατάστατο δικαιούμενης αλλά μη ληφθείσας άδειας (χρηματική αποζημίωση για μη λήψη αδείας), ή μπορούν εθνικές νομοθετικές διατάξεις και/ή εθνικές πρακτικές να προβλέπουν ότι οι εργαζόμενοι δεν δικαιούνται χρηματικής αποζημιώσεως για μη λήψη αδείας, αν αυτοί μέχρι τη λήξη του έτους αδείας και της επακολουθούσας περιόδου μεταφοράς είναι άρρωστοι με αποτέλεσμα να είναι ανίκανοι προς εργασία και/ή αν αυτοί μετά τη λήξη της σχέσεως εργασίας λαμβάνουν σύνταξη λόγω μειωμένης ικανότητας προς εργασία ή αναπηρίας;
            
         
               3)
            
            
               Σε περίπτωση που το Δικαστήριο απαντήσει καταφατικά στο πρώτο και δεύτερο ερώτημα: Έχει την έννοια το άρθρο 7 της οδηγίας 2003/88/ΕΚ ότι η αξίωση για ετήσια άδεια ή για χρηματική αποζημίωση προϋποθέτει ότι ο εργαζόμενος πράγματι εργάστηκε κατά το έτος της αδείας, ή υφίσταται η αξίωση ακόμα και σε περίπτωση δικαιολογημένης απουσίας (λόγω ασθενείας) ή αδικαιολόγητης απουσίας καθ' όλο το έτος της αδείας;
            
         
      (1)  EE L 299, σ. 9.